PRILOG IV.

Postupci ocjenjivanja sukladnosti

DIO I.

PRIMJENJIVOST POSTUPAKA OCJENJIVANJA SUKLADNOSTI

U ovom se dijelu utvrđuje primjenjivost modula postupaka ocjenjivanja sukladnosti opisanih u dijelu II. ovog Priloga na gnojidbene proizvode EU-a ovisno o njihovoj pripadnosti CMC-ovima navedenima u Prilogu II. i PFC-ovima navedenima u Prilogu I.

1. PRIMJENJIVOST UNUTARNJE KONTROLE PROIZVODNJE (MODUL A)

1.1. Modul A može se primjenjivati na gnojidbeni proizvod EU-a koji se sastoji isključivo od jedne ili više sljedećih sastavnih materijala: (a) tvari ili smjesa iz neprerađenih sirovina iz CMC-a 1. iz dijela II. Priloga II., osim inhibitora nitrifikacije, inhibitora denitrifikacije ili inhibitora ureaze; (b) digestata svježih usjeva iz CMC-a 4. iz dijela II. Priloga II.; (c) nusproizvoda prehrambene industrije iz CMC-a 6. iz dijela II. Priloga II.; (d) mikroorganizama iz CMC-a 7. iz dijela II. Priloga II.; (e) polimera hranjiva iz CMC-a 8. iz dijela II. Priloga II.; (f) nusproizvoda u smislu Direktive 2008/98/EZ kako je navedeno u CMC-u 11. iz dijela II. Priloga II.

1.2. Modul A može se isto tako primjenjivati na mješavinu gnojidbenih proizvoda iz PFC-a 7.

1.3. Odstupajući od točaka 1.1. i 1.2. modul A ne smije se primjenjivati na (a) jednostavno ili složeno kruto anorgansko amonijsko-nitratno gnojivo s makrohranjivima i s visokim udjelom dušika iz PFC-a 1. (C) I. (a) i.-ii. (A) ili na mješavinu gnojidbenih proizvoda iz PFC-a 7. koja sadrži najmanje 28 % mase dušika (N) iz gnojidbenog proizvoda EU-a iz PFC-a 1. (C) I. (a) i.-ii. (A); (b) inhibitor iz PFC-a 5. ili (c) biljni biostimulans iz PFC-a 6.

2. PRIMJENJIVOST UNUTARNJE KONTROLE PROIZVODNJE I NADZIRANOG ISPITIVANJA PROIZVODA (MODUL A1)

Modul A1 primjenjuje se na jednostavno ili složeno kruto anorgansko amonijsko-nitratno gnojivo s makrohranjivima i s visokim udjelom dušika iz PFC-a 1. (C) I. (a) i.-ii. (A) i na mješavinu gnojidbenih proizvoda iz PFC-a 7. koja sadrži najmanje 28 % mase dušika (N) iz gnojidbenog proizvoda EU-a iz PFC-a 1. (C) I. (a) i.-ii. (A).

3. PRIMJENJIVOST EU ISPITIVANJA TIPA (MODUL B) NAKON ČEGA SLIJEDI SUKLADNOST S TIPOM NA TEMELJU UNUTARNJE KONTROLE PROIZVODNJE (MODUL C)

3.1. Modul B nakon kojeg slijedi modul C može se primjenjivati na gnojidbeni proizvod EU-a koji se sastoji isključivo od jednog ili više sljedećih sastavnih materijala: (a) inhibitora nitrifikacije, inhibitora denitrifikacije ili inhibitora ureaze iz CMC-a 1. iz dijela II. Priloga II.; (b) biljaka, dijelova biljaka ili biljnih ekstrakata iz CMC-a 2. iz dijela II. Priloga II.; (c) polimera koji nisu polimeri hranjiva iz CMC-a 9. iz dijela II. Priloga II.; (d) dobivenih proizvoda u smislu Uredbe (EZ) br. 1069/2009 iz CMC-a 10. iz dijela II. Priloga II. (e) CMC-ova iz točke 1.1. ovog dijela.

3.2. Modul B nakon kojeg slijedi modul C mogu se primjenjivati i na: (a) inhibitor iz PFC-a 5.; (b) biljni biostimulans iz PFC-a 6. i (c) mješavinu gnojidbenih proizvoda iz PFC-a 7.

3.3. Odstupajući od točaka 3.1. i 3.2. modul B nakon kojeg slijedi modul C ne smiju se primjenjivati na jednostavno ili složeno kruto anorgansko amonijsko-nitratno gnojivo s makrohranjivima i s visokim udjelom dušika iz PFC-a 1. (C) I. (a) i.-ii. (A) ni na mješavinu gnojidbenih proizvoda iz PFC-a 7. koja sadrži najmanje 28 % mase dušika (N) iz gnojidbenog proizvoda EU-a iz PFC-a 1. (C) I. (a) i.-ii. (A).

4. PRIMJENJIVOST OSIGURANJA KVALITETE PROIZVODNOG PROCESA (MODUL D1)

4.1. Modul D1 može se primjenjivati na sve gnojidbene proizvode EU-a.

4.2. Odstupajući od točke 4.1. modul D1 ne smije se primjenjivati na jednostavno ili složeno kruto anorgansko amonijsko-nitratno gnojivo s makrohranjivima i s visokim udjelom dušika iz PFC-a 1. (C) I. (a) i.-ii. (A) ni na mješavinu gnojidbenih proizvoda iz PFC-a 7. koja sadrži najmanje 28 % mase dušika (N) iz gnojidbenog proizvoda EU-a iz PFC-a 1. (C) I. (a) i.-ii. (A).

DIO II.

OPIS POSTUPAKA OCJENJIVANJA SUKLADNOSTI

MODUL A – UNUTARNJA KONTROLA PROIZVODNJE

1. Opis modula

Unutarnja kontrola proizvodnje postupak je ocjenjivanja sukladnosti u kojem proizvođač ispunjava obveze iz točaka 2., 3. i 4. te osigurava i na vlastitu odgovornost izjavljuje da dotični gnojidbeni proizvodi EU-a ispunjavaju zahtjeve ove Uredbe koji se na njih primjenjuju.

2. Tehnička dokumentacija

2.1. Proizvođač sastavlja tehničku dokumentaciju. Navedena dokumentacija omogućuje ocjenjivanje sukladnosti gnojidbenog proizvoda EU-a s relevantnim zahtjevima te sadrži odgovarajuću analizu i procjenu rizika.

2.2. U tehničkoj dokumentaciji određuju se primjenjivi zahtjevi i ona obuhvaća dizajn, proizvodnju i predviđenu namjenu gnojidbenog proizvoda EU-a u mjeri u kojoj je to bitno za ocjenjivanje. Tehnička dokumentacija, ako je to primjenjivo, sadrži najmanje sljedeće elemente: (a) opći opis gnojidbenog proizvoda EU-a, PFC koji odgovara navedenoj funkciji gnojidbenog proizvoda EU-a i opis predviđene namjene; (b) popis sastavnih materijala, CMC-eva iz Priloga II. kojima pripadaju te informacije o njihovu podrijetlu ili proizvodnom procesu; (c) EU izjave o sukladnosti za sastavne gnojidbene proizvode EU-a u mješavini gnojidbenih proizvoda; (d) nacrte, sheme, opise i objašnjenja potrebne za razumijevanje proizvodnog procesa gnojidbenog proizvoda EU-a; (e) uzorak oznake ili ili letka, ili obojeg, iz članka 6. stavka 7. koji sadrži informacije koje se zahtijevaju u skladu s Prilogom III.; (f) popis usklađenih normi iz članka 13., zajedničkih specifikacija iz članka 14. i/ili popis drugih odgovarajućih primijenjenih tehničkih specifikacija. U slučaju djelomične primjene usklađenih normi ili zajedničkih specifikacija u tehničkoj dokumentaciji navode se dijelovi koji se primjenjuju; (g) rezultate proračuna, među ostalim proračuna za dokazivanje sukladnosti s Prilogom I. dijelom II. točkom 5., rezultate provedenih pregleda itd.; (h) izvješća o ispitivanju; (i) ako gnojidbeni proizvod EU-a sadrži ili se sastoji od nusproizvoda u smislu Direktive 2008/98/EZ, tehničke i administrativne dokaze da nusproizvodi ispunjavaju kriterije uspostavljene delegiranim iz članka 42. stavka 7. ove Uredbe i da su u skladu s nacionalnim mjerama kojima se prenosi Članak 5. stavak 1. Direktive 2008/98/EZ te, prema potrebi, provedbenim aktima iz članka 5. stavka 2. ili nacionalnim mjerama donesenima na temelju članka 5. stavka 3. te direktive; (j) ako gnojidbeni proizvod EU-a sadrži ukupni krom (Cr) s više od 200 mg/kg, informacije o najvećoj količini i točnom izvoru ukupnog kroma (Cr).

3. Proizvodnja

Proizvođač poduzima sve potrebne mjere kako bi proizvodni proces i njegovo praćenje osigurali usklađenost proizvedenih gnojidbenih proizvoda EU-a s tehničkom dokumentacijom iz točke 2. te sa zahtjevima ove Uredbe koji se na njih primjenjuju.

4. Oznaka CE i EU izjava o sukladnosti

4.1. Proizvođač stavlja oznaku CE na svaku pojedinačnu ambalažu gnojidbenog proizvoda EU-a koji ispunjava primjenjive zahtjeve ove Uredbe ili, ako se on isporučuje bez ambalaže, na popratni dokument uz gnojidbeni proizvod EU-a.

4.2. Proizvođač sastavlja pisanu EU izjavu o sukladnosti za gnojidbeni proizvod EU-a ili tip te je, zajedno s tehničkom dokumentacijom, drži na raspolaganju za potrebe nacionalnih tijela tijekom pet godina od stavljanja gnojidbenog proizvoda EU-a na tržište. U EU izjavi o sukladnosti navodi se gnojidbeni proizvod EU-a ili tip za koji je ta izjava sastavljena.

4.3. Primjerak EU izjave o sukladnost na zahtjev se stavlja na raspolaganje relevantnim tijelima.

5. Ovlašteni zastupnik

Obveze proizvođača iz točke 4. u njegovo ime i na njegovu odgovornost može ispuniti njegov ovlašteni zastupnik ako su one navedene u ovlaštenju.

MODUL A1 – UNUTARNJA KONTROLA PROIZVODNJE I NADZIRANO ISPITIVANJE PROIZVODA

1. Opis modula

Unutarnja kontrola proizvodnje i nadzirano ispitivanje proizvoda postupak je ocjenjivanja sukladnosti u kojem proizvođač ispunjava obveze iz točaka 2., 3., 4. i 5. te osigurava i na vlastitu odgovornost izjavljuje da dotični gnojidbeni proizvodi EU-a ispunjavaju zahtjeve ove Uredbe koji se na njih primjenjuju.

2. Tehnička dokumentacija

2.1. Proizvođač sastavlja tehničku dokumentaciju. Navedena dokumentacija omogućuje ocjenjivanje sukladnosti gnojidbenog proizvoda EU-a s relevantnim zahtjevima te sadrži odgovarajuću analizu i procjenu rizika.

2.2. U tehničkoj dokumentaciji određuju se primjenjivi zahtjevi i ona obuhvaća dizajn, proizvodnju i predviđenu namjenu gnojidbenog proizvoda EU-a u mjeri u kojoj je to bitno za ocjenjivanje. Tehnička dokumentacija, ako je to primjenjivo, sadrži najmanje sljedeće elemente: (a) opći opis gnojidbenog proizvoda EU-a, PFC koji odgovara navedenoj funkciji gnojidbenog proizvoda EU-a i opis predviđene namjene; (b) popis sastavnih materijala, CMC-a iz Priloga II. kojima pripadaju te informacije o njihovu podrijetlu ili proizvodnom procesu; (c) EU izjave o sukladnosti za sastavne gnojidbene proizvode EU-a u mješavini gnojidbenih proizvoda; (d) nacrte, sheme, opise i objašnjenja potrebne za razumijevanje proizvodnog procesa gnojidbenog proizvoda EU-a; (e) uzorak oznake ili letka, ili obojeg, iz članka 6. stavka 7. koji sadrži informacije koje se zahtijevaju u skladu s Prilogom III.; (f) imena i adrese lokacija, kao i njihovih operatera, na kojima su proizvedeni dotični proizvod i njegovi glavni sastavni dijelovi; (g) popis usklađenih normi iz članka 13., zajedničkih specifikacija iz članka 14. i/ili popis drugih odgovarajućih primijenjenih tehničkih specifikacija. U slučaju djelomične primjene usklađenih normi ili zajedničkih specifikacija u tehničkoj dokumentaciji navode se dijelovi koji se primjenjuju; (h) rezultate proračuna, među ostalim proračuna za dokazivanje sukladnosti s Prilogom I. dijelom II. točkom 5., rezultate provedenih pregleda itd. (i) ispitna izvješća, uključujući izvješća provjere proizvoda u pogledu zadržavanja ulja i otpornosti na detonaciju iz točke 4. te (j) ako gnojidbeni proizvod EU-a sadrži ili se sastoji od nusproizvoda u smislu Direktive 2008/98/EZ, tehničke i administrativne dokaze da nusproizvodi ispunjavaju kriterije uspostavljene delegiranim aktom iz članka 42. stavka 7. ove Uredbe i da su u skladu s nacionalnim mjerama kojima se prenosi Članak 5. stavak 1. Direktive 2008/98/EZ te, prema potrebi, provedbenim aktima iz članka 5. stavka 2. ili nacionalnim mjerama donesenima na temelju članka 5. stavka 3. te direktive.

3. Proizvodnja

Proizvođač poduzima sve potrebne mjere kako bi proizvodni proces i njegovo praćenje osigurali usklađenost proizvedenih gnojidbenih proizvoda EU-a s tehničkom dokumentacijom iz točke 2. te sa zahtjevima ove Uredbe koji se na njih primjenjuju.

4. Provjere proizvoda u pogledu zadržavanja ulja i otpornosti na detonaciju

Termički ciklusi i ispitivanja iz točaka 4.1. – 4.4. provode se u ime proizvođača na reprezentativnom uzorku gnojidbenog proizvoda EU-a svaka tri mjeseca kako bi se provjerila sukladnost sa:

(a) zahtjevom u pogledu zadržavanja ulja iz točke 4. PFC-a 1. (C) I. (a) i.-ii. (A) u Prilogu I. i

(b) zahtjevom otpornosti na detonaciju iz točke 5. PFC-a 1. (C) I. (a) i.-ii. (A) u Prilogu I.

Ovi se termički ciklusi i ispitivanja provode pod odgovornošću prijavljenog tijela koje je izabrao proizvođač.

4.1. Termički ciklusi prije ispitivanja usklađenosti sa zahtjevom u pogledu zadržavanja ulja iz točke 4. PFC-a 1. (C) I. (a) i.-ii. (A) u Prilogu I.

4.1.1. Načelo i definicija

U odgovarajućoj začepljenoj laboratorijskoj tikvici zagrijati uzorak sa sobne temperature na 50 °C i održavati ga na toj temperaturi dva sata (stabilizirati na 50 °C). Zatim ohladiti uzorak do 25 °C i održavati ga na toj temperaturi dva sata (stabilizirati na 25 °C). Kombinacija uzastopnih zagrijavanja do 50 °C i hlađenja do 25 °C čini jedan termički ciklus. Nakon dva termička ciklusa ispitni uzorak držati na temperaturi od 20 (±3) °C radi određivanja vrijednosti zadržavanja ulja.

4.1.2. Oprema

Uobičajena laboratorijska oprema, posebno:

(a) vodene kupelji ili peći s temperaturom postavljenom na 25 ± 1 °C odnosno 50 ± 1°C,

(b) odgovarajuće laboratorijske tikvice volumena 150 ml.

4.1.3. Postupak

4.1.3.1. Staviti svaki ispitni uzorak od 70 ± 5 g u odgovarajuću laboratorijsku tikvicu te je začepiti.

4.1.3.2. Nakon postizanja temperature od 50 C i održavanja te temperature dva sata, promijeniti temperaturu tikvice premještanjem u kupelji ili peći od 25 °Ci obratno.

4.1.3.3. Ako se koristi vodena kupelj, vodu u svakoj kupelji održavati na konstantnoj temperaturi uz brzo miješanje. Osigurati da je razina vode iznad razine uzorka. Zatvarač tikvice zaštititi od kondenzacije spužvastim gumenim čepom.

4.2. Ispitivanje zadržavanja ulja iz točke 4. PFC-a 1. (C) I. (a) i.-ii. (A) u Prilogu I.

4.2.1. Opis

Zadržavanje ulja gnojidbenog proizvoda EU-a jednako je količini ulja koju zadrži gnojidbeni proizvod EU-a, određenoj pod specifičnim uvjetima postupka i izraženoj u % mase.

Ispitivanje se provodi na reprezentativnom uzorku gnojidbenog proizvoda EU-a. Prije ispitivanja cjelokupna masa uzorka dvaput prolazi kroz termički ciklus u skladu s točkom 4.1.

Metoda je primjenljiva i na kugličasta i na granulirana gnojiva koja ne sadrže materijale topljive u ulju.

4.2.2. Načelo

Potpuno uranjanje ispitnog uzorka u plinsko ulje u određenom razdoblju, nakon čega slijedi cijeđenje viška ulja u određenim uvjetima. Mjerenje rasta mase ispitnog dijela.

4.2.3. Reagensi

Plinsko ulje sa sljedećim svojstvima:

(a) maksimum viskoznosti: 5 mPas pri 40 °C;

(b) gustoća: 0,8 g/ml do 0,85 g/ml pri 20 °C;

(c) udio sumpora: ≤ 1,0 % (m/m);

(d) pepeo: ≤ 0,1 % (m/m).

4.2.4. Oprema

Uobičajena laboratorijska aparatura i:

(a) vaga koja može mjeriti masu uz točnost od 0,01 g

(b) čaše kapaciteta 500 ml

(c) lijevak, od plastičnih materijala, po mogućnosti s cilindričnim stijenkama na gornjem dijelu, promjera od otprilike 200 mm

(d) sito za ispitivanje, s rupicama od 0,5 mm, koje odgovara lijevku Napomena: Veličina lijevka i sita takva je da omogućuje samo nekolicini granula da budu jedna iznad druge, a ulje se može lako cijediti.

(e) filter-papir, snažnog filternog djelovanja, krepiran, mekan, mase 150 g/m2

(f) apsorbirajući papir (laboratorijske čistoće).

4.2.5. Postupak

4.2.5.1. Na različitim dijelovima istog ispitnog uzorka provode se, brzo jedan za drugim, dva individualna postupka.

4.2.5.2. Odstraniti čestice manje od 0,5 mm koristeći sito za ispitivanje. Izvagati uz točnost od 0,01 g otprilike 50 g uzorka u čaši. Dodati dovoljnu količinu plinskog ulja kako bi se prile ili granule potpuno prekrile i pažljivo promiješati kako bi se omogućilo da površine svih prila ili granula budu potpuno mokre. Pokriti čašu satnim staklom i ostaviti da stoji jedan sat na 25 (± 2) °C.

4.2.5.3. Filtrirati cjelokupni sadržaj čaše kroz lijevak koji sadrži sito za ispitivanje. Ostaviti dio koji se zadržao u situ jedan sat kako bi se većina preostalog ulja mogla iscijediti.

4.2.5.4. Položiti dva lista filter-papira (oko 500 mm x 500 mm) jedan na drugoga na glatkoj površini; saviti četiri ruba obaju filter-papira prema gore na širinu od otprilike 40 mm kako bi se spriječilo da se prile ili granule otkotrljaju. Staviti dva sloja apsorbirajućeg papira u središte tih filter-papira. Preliti cjelokupni sadržaj sita preko apsorbirajućih papira i jednakomjerno raširiti prile ili granule mekanom, plosnatom četkom. Nakon dvije minute podići jednu stranu papira kako bi se prile ili granule premjestile na filter-papire koji se nalaze ispod te ih četkom jednakomjerno raširiti preko njih. Položiti još jedan list filter-papira, također s rubovima okrenutima prema gore, na uzorak i kotrljati prile ili granule između filter-papira kružnim pokretima, uz malo pritiska. Zaustaviti se nakon svakih osam kružnih pokreta kako bi podigli suprotne uglove filter-papira i u središte vratili prile ili granule koje su se otkotrljale na obode. Treba se držati sljedećeg postupka: napraviti četiri kompletna kružna pokreta, najprije u smjeru kazaljke sata, a nakon toga u suprotnom smjeru. Nakon toga otkotrljati prile ili granule natrag prema središtu, kako je opisano iznad. Ovaj postupak treba se provesti tri puta (24 kružna pokreta, uglovi dvaput podignuti). Pažljivo umetnuti novi list filter-papira između donjeg lista i lista iznad i pustiti da se prile ili granule otkotrljaju na novi list podižući rubove gornjeg lista. Pokriti prile ili granule novim listom filter-papira i ponoviti isti postupak, kako je opisano iznad. Odmah nakon kotrljanja, isuti prile ili granule u tariranu posudu i ponovno izvagati do točnosti 0,01 g kako bi odredili masu količine preostalog plinskog ulja.

4.2.5.5. Ponavljanje postupka kotrljanja i ponovnog vaganja Ako količina preostalog plinskog ulja u dijelu bude veća od 2,00 g, staviti taj dio na novi komplet filter-papira i ponoviti postupak kotrljanja, podižući uglove u skladu s točkom 4.2.5.4. (dva puta po osam kružnih pokreta, podižući jednom). Nakon toga ponovno izvagati taj dio.

4.2.5.6. Po uzorku je potrebno provesti dva ispitivanja zadržavanja ulja.

4.2.6. Izvješće o ispitivanju

4.2.6.1. Iskazivanje rezultata

4.2.6.1.1. Metoda izračunavanja i formula

Zadržavanje ulja, iz svakog određivanja (točka 4.2.5.1.) izraženo kao % mase prosijanog ispitnog dijela, izražava se jednadžbom:

gdje je:

m1 masa, u gramima, prosijanog ispitnog dijela (točka 4.2.5.2.),

m2 masa, u gramima, ispitnog dijela u skladu s točkama 4.2.5.4. i 4.2.5.5. u odnosu na rezultat zadnjeg vaganja.

4.2.6.1.2. Kao rezultat uzima se aritmetička sredina dvaju pojedinačnih određivanja.

4.2.6.2. Ti rezultati ispitivanja dio su tehničke dokumentacije.

4.3. Termički ciklusi prije ispitivanja otpornosti na detonaciju iz točke 5. PFC-a 1. (C) I. (a) i.-ii. (A) u Prilogu I.

4.3.1. Načelo i definicija

U nepropusnoj posudi zagrijati uzorak sa sobne temperature na 50 °C i održavati na toj temperaturi jedan sat (stabilizirati na 50 °C). Zatim ohladiti uzorak do 25 °C i održavati ga na toj temperaturi jedan sat (stabilizirati na 25 °C). Kombinacija uzastopnih zagrijavanja do 50 °C i hlađenja do 25 °C čini jedan termički ciklus. Nakon dva termička ciklusa ispitni uzorak držati na temperaturi od 20 ±3 °C do ispitivanja otpornosti na detonaciju.

4.3.2. Oprema

Metoda 1.

(a) Vodena kupelj s temperaturom postavljenom od 20 do 51 °C s najmanjom brzinom zagrijavanja i hlađenja od 10 °C/h ili dvije vodene kupelji, jedna s temperaturom postavljenom na 20 °C, a druga na 51 °C. Vodu u kupelji(ma) neprestano miješati; volumen kupelji dovoljno je velik kako bi se osigurala dovoljna cirkulacija vode.

(b) Nehrđajuća čelična kutija, sasvim vodonepropusna i s uređajem koji bilježi temperaturu u središtu. Vanjska širina kutije je 45 ± 2 mm, a debljina stijenke 1,5 mm (vidjeti sliku 1. kao primjer). Visina i duljina kutije mogu se odabrati kako bi odgovarale dimenzijama vodene kupelji, npr. 600 mm duljine i 400 mm visine.

Metoda 2.

(a) Prikladna peć, s temperaturom postavljenom od 20 do 51 °C s najmanjom brzinom zagrijavanja i hlađenja od 10 °C/h.

(b) Odgovarajuće hermetički zatvorene plastične kutije ili vrećice s odgovarajućim uređajem koji bilježi temperaturu u središtu uzorka ili nehrđajuća čelična kutija kako je opisano u točki (b) metodi 1. iz točke 4.3.2. Vanjska debljina napunjene kutije ili vrećice iznosi najmanje 45 mm

4.3.3. Postupak

U kutije ili vrećice staviti dovoljnu količinu gnojiva za test otpornosti na detonaciju i zatvoriti ih. Staviti kutije od nehrđajućeg čelika u vodenu kupelj (metoda 1.) ili kutije ili vrećice u peć (metoda 2.). Zagrijati vodu ili peć na 51 °C te izmjeriti temperaturu u središtu uzorka gnojiva. Jedan sat nakon što je temperatura u središtu dosegla 50 °C, započeti s hlađenjem vode. Jedan sat nakon što je temperatura u središtu dosegla 25 °C, započeti sa zagrijavanjem kako bi započeo drugi ciklus. U slučaju dvije vodene kupelji ili peći premjestiti kutije ili vrećice u drugu kupelj ili peć nakon svakog zagrijavanja/hlađenja.

Slika 1.

A : O-prsten B : Poklopac C : Vijak D : Kutija

4.4. Ispitivanje otpornosti na detonaciju iz točke 5. PFC-a 1. (C) I. (a) i.-ii. (A) u Prilogu I.

4.4.1. Opis

4.4.1.1. Ispitivanje se provodi na reprezentativnom uzorku gnojidbenog proizvoda EU-a. Prije ispitivanja otpornosti na detonaciju cjelokupna masa uzorka mora pet puta proći kroz termički ciklus u skladu s točkom 4.3.

4.4.1.2. Gnojidbeni proizvod EU-a podvrgava se ispitivanju otpornosti na detonaciju u vodoravnoj čeličnoj cijevi u sljedećim uvjetima (detalji o materijalima nalaze se u točki 4.4.3.) (a) bešavna čelična cijev; i. duljina cijevi: najmanje 1 000 mm; ii. nominalni vanjski promjer: najmanje 114 mm; iii. nominalna debljina stijenki: najmanje 5 mm; (b) pojačalo: odabrano pojačalo od takve je takve vrste i mase da poveća tlak detonacije koji se primjenjuje na uzorak kako bi se utvrdila njegova osjetljivost na prenošenje detonacije; (c) temperatura uzorka: 15 °C do 25 °C, (d) olovni cilindri za otkrivanje detonacije: promjera 50 mm i visine 100 mm; (e) postavljeni u razmacima od 150 mm, podupirući cijev u vodoravnom položaju. NAPOMENA: Ispitivanje se mora provesti dvaput. Ispitivanje se smatra zaključenim ako su u oba ispitivanja jedan ili više potpornih olovnih cilindara oštećeni manje od 5 %.

4.4.2. Načelo

Ispitni uzorak zatvori se u čeličnu cijev i izloži detonacijskom udaru eksplozivnog punjenja. Širenje detonacije određuje se prema stupnju drobljenja olovnih cilindara, na koje je cijev vodoravno postavljena tijekom ispitivanja.

4.4.3. Materijali

(a) Plastični eksploziv koji sadrži 83 % do 86 % pentrita — gustoća: 1 500 kg/m3 do 1 600 kg/m3 — brzina detonacije: 7 300 m/s do 7 700 m/s — masa: (500 ± 1) g; ili bilo koji drugi plastični eksploziv sa sličnim svojstvima detonacije

(b) Sedam komada savitljivih detonirajućih štapina s nemetalnim ovitkom — masa punjenja: 11 g/m do 13 g/m — duljina svakog štapina: (400 ± 2) mm.

(c) Sabita zrnca sekundarnog eksploziva udubljena za prihvat detonatora — eksploziv: heksogen/vosak 95/5 + ili sličan sekundarni eksploziv, s dodatkom grafita ili bez njega. — gustoća: 1 500 kg/m3 do 1 600 kg/m3 — promjer: 19 mm do 21 mm — visina: 19 mm do 23 mm — masa sabitih zrnaca: maksimalno 10 g — središnji utor za prihvat detonatora: maksimalni promjer 7,0 do 7,3 mm, dubine otprilike 12 mm. U slučaju detonatora velikih promjera, promjer utora neznatno je širi (npr. 0,5 mm) od promjera detonatora.

(d) Bešavna čelična cijev, kako je utvrđeno u ISO 65 – 1981 – Heavy Series, nominalnih dimenzija DN 100 (4'') — vanjski promjer: 113,1 mm do 115,0 mm — debljina stijenke: 5,0 mm do 6,5 mm — duljina: 1 005 ± 2 mm.

(e) Dno — materijal: čelik, kvalitetno zavaren — dimenzije: 160 mm × 160 mm — debljina: 5 mm do 6 mm.

(f) Šest olovnih cilindara — promjer: 50 ± 1 mm — visina: 100 mm do 101 mm — materijali: meko olovo, najmanje 99,5 %-tne čistoće.

(g) Čelični blok — duljina: najmanje 1 000 mm — širina: najmanje 150 mm — visina: najmanje 150 mm (umjesto toga može se upotrebljavati više naslaganih greda kako bi se postigla ta visina) — masa: najmanje 300 kg ako nema čvrstog temelja za čelični blok.

(h) Plastična ili kartonska čahura (cilindar) za eksplozivno punjenje — debljina stijenke: 1,5 mm do 2,5 mm — promjer: 92 mm do 96 mm — visina: 64 mm do 67 mm.

(i) Detonator (električni ili neelektrični) početne snage 8 do 10

(j) Drveni ili plastični disk — promjer: 92 mm do 96 mm. Promjer mora odgovarati unutarnjem promjeru plastične ili kartonske čahure (točka (h)) — debljina: 20 mm.

(k) Drvena ili plastična palica istih dimenzija kao detonator (točka (i))

(l) Malene rascjepke (maksimalna duljina 20 mm)

(m) Rascjepke (duljina oko 20 mm)

4.4.4. Postupak

4.4.4.1. Priprema eksplozivnog punjenja za umetanje u čeličnu cijev

Ovisno o dostupnosti opreme eksploziv se može aktivirati u eksplozivnom punjenju

— istodobnim aktiviranjem na sedam točaka kako je navedeno u točki 4.4.4.1.1. ili

— središnjim aktiviranjem sabitim zrncima kako je navedeno u točki 4.4.4.1.2.

4.4.4.1.1. Istovremeno aktiviranje na sedam točaka

Eksplozivno punjenje spremno za upotrebu prikazano je na slici 2.

4.4.4.1.1.1. Izbušiti otvore u drvenom ili plastičnom disku (točka (j) u prethodno navedenoj točki 4.4.3.) paralelno s osi diska, kroz središte i kroz šest točaka simetrično raspoređenih oko koncentričnog kruga promjera 55 mm. Promjer je otvora 6 mm do 7 mm (vidjeti presjek A – B na slici 2.), ovisno o promjeru detonirajućeg štapina koji se upotrebljava (točka (b) iz točke 4.4.3.).

4.4.4.1.1.2. Izrezati sedam dugih savitljivih detonirajućih štapina (točka (b) iz točke 4.4.3.) od kojih je svaki 400 mm duljine; da se izbjegne gubitak eksploziva na svakom kraju načiniti pravilne rezove i krajeve odmah zalijepiti. Provući sedam štapina kroz sedam otvora u drvenom ili plastičnom disku (točka (j) iz točke 4.4.3.) sve dok njihovi krajevi ne izvire nekoliko centimetara na drugoj strani diska. Zatim poprečno uvesti malenu rascjepku (točka (l) iz točke 4.4.3.) u tekstilni ovitak svakog štapina 5 mm do 6 mm od kraja i nanijeti ljepilo s vanjske strane štapina u sloju širine 2 cm koji neposredno prianja uz pribadaču. Na kraju, povući duže krajeve svakog štapina kako bi pribadača došla u dodir s drvenim ili plastičnim diskom.

4.4.4.1.1.3. Oblikovati plastični eksploziv (točka (a) iz točke 4.4.3.) tako da se dobije cilindar promjera 92 mm do 96 mm, ovisno o promjeru cilindra (točka (h) iz točke 4.4.3.). Postaviti cilindar uspravno na vodoravnu površinu i umetnuti oblikovani eksploziv. Zatim umetnuti drveni ili plastični disk (1) sa sedam detonirajućih štapina na vrh cilindra i potisnuti ga na eksploziv. Podesiti visinu cilindra (64 mm do 67 mm) tako da njegov gornji rub ne prelazi razinu drva ili plastike. Nakon toga pričvrstiti cilindar na drveni ili plastični disk, npr. spajalicama ili čavlićima, oko njegove obodnice.

4.4.4.1.1.4. Grupirati slobodne krajeve sedam detonirajućih štapina oko obodnice drvene ili plastične palice (točka (k) iz točke 4.4.3.) tako da budu međusobno vodoravni u ravnini okomitoj na palicu. Svezati ih u snop oko palice ljepljivom trakom (2).

4.4.4.1.2. Središnje aktiviranje sabitim zrncima

Eksplozivno punjenje spremno za upotrebu prikazano je na slici 3.

4.4.4.1.2.1. Pripremanje sabitih zrnaca

Poduzevši sve potrebne mjere opreza staviti maksimalno 10 g sekundarnog eksploziva (točka (c) iz točke 4.4.3.) u kalup unutarnjeg promjera od 19 mm do 21 mm i sabiti u ispravan oblik i gustoću (odnos promjera i visine trebao bi biti približno 1:1). U sredini dna kalupa nalazi se klin visine 12 mm i promjera 7,0 mm do 7,3 mm (ovisno o promjeru detonatora koji se upotrebljava), koji oblikuje cilindrični utor u sabitom ulošku radi kasnijeg umetanja detonatora.

4.4.4.1.2.2. Priprema eksplozivnog punjenja

Staviti eksploziv (točka (a) iz točke 4.4.3.) u cilindar (točka (h) iz točke 4.4.3.) osovljen na ravnoj površini, a zatim ga potisnuti drvenom ili plastičnom matricom kako bi eksploziv poprimio cilindričan oblik sa središnjim utorom. Umetnuti sabita zrnca u taj utor. Prekriti cilindrično oblikovani eksploziv koji sadrži sabita zrnca drvenim ili plastičnim diskom (točka (j) iz točke 4.4.3.) sa središnjim otvorom promjera 7,0 mm do 7,3 mm radi umetanja detonatora. Ljepljivom trakom križno učvrstiti drveni ili plastični disk i cilindar. Umetnuti drvenu ili plastičnu palicu (točka (k) iz točke 4.4.3.) i provjeriti jesu li otvor izbušen u disku i utor u sabitim zrncima koaksijalni.

4.4.4.2. Pripremanje čeličnih cijevi za ispitivanje detonacije

Na jednom kraju čelične cijevi (točka (d) iz točke 4.4.3.) izbušiti dva dijametralno suprotna otvora promjera 4 mm okomito kroz bočnu stijenku na udaljenosti od 4 mm od ruba. Potpuno zavariti donju ploču (točka (e) iz točke 4.4.3.) na suprotni kraj cijevi, potpuno ispunjavajući varom desni ugao između dna i stijenke cijevi oko cijele obodnice cijevi.

4.4.4.3. Punjenje čelične cijevi uzorkom i eksplozivnim punjenjem

Vidjeti slike 2. i 3.

4.4.4.3.1. Ispitni uzorak, čelična cijev i eksplozivno punjenje pri temperaturi su od (20 ± 5) °C. Otprilike 20 kg ispitnog uzorka trebalo bi biti dostupno za dva ispitivanja otpornosti na detonaciju.

4.4.4.3.2.1 Postaviti cijev uspravno tako da njezino kvadratno dno bude na čvrstoj, ravnoj površini, po mogućnosti betonskoj. Ispuniti cijev ispitnim uzorkom do otprilike jedne trećine njezine visine i ispuštati je pet puta okomito s visine 10 cm na ravnu površinu kako bi se prile ili granule što gušće sabile u cijevi. Da bi se ubrzalo sabijanje, između ispuštanja ukupno deset puta udariti o bočnu stijenku cijevi čekićem od 750 g do 1 000 g.

4.4.4.3.2.2. Ponoviti metodu punjenja s drugim dijelom ispitnog uzorka. Nakon daljnjeg dodavanja i sabijanja podizanjem i ispuštanjem cijevi 10 puta te ukupno 20 međuudaraca čekićem, naboj mora ispunjavati cijev do 70 mm od njezina otvora.

4.4.4.3.2.3 Visina ispunjenosti uzorkom prilagođava se čeličnoj cijevi tako da eksplozivno punjenje (iz točaka 4.4.4.1.1. ili 4.4.4.1.2.) koje će se umetnuti kasnije bude u bliskom kontaktu s uzorkom cijelom površinom.

4.4.4.3.3. Umetnuti eksplozivno punjenje u cijev tako da bude u kontaktu s uzorkom; gornja površina drvenog ili plastičnog diska mora biti 6 mm ispod kraja cijevi. Osigurati nužni bliski kontakt između eksploziva i ispitnog uzorka vađenjem eksplozivnog punjenja i dodavanjem ili uklanjanjem malih količina uzorka. Kako je prikazano na slikama 2. i 3., kroz otvore blizu otvorenog kraja cijevi trebalo bi umetnuti rascjepke, a njihove krakove rastvoriti uza cijev.

4.4.4.4. Postavljanje čelične cijevi i olovnih cilindara (vidjeti sliku 4.)

4.4.4.4.1. Označiti baze olovnih cilindara (točka (f) iz točke 4.4.3.) brojevima 1, 2, 3, 4, 5 i 6. Duž linije na čeličnom bloku (točka 4.4.3. (g)) položenom na vodoravnu bazu načiniti šest oznaka međusobno udaljenih 150 mm tako da svaka oznaka bude najmanje 75 mm od bilo kojegruba bloka. Postaviti olovni cilindar uspravno na svaku od tih oznaka tako da baza svakog cilindra bude centrirana na svoju oznaku (vidjeti sliku 4.).

4.4.4.4.2. Položiti čeličnu cijev pripremljenu prema točki 4.4.4.3. vodoravno na olovne cilindre tako da os cijevi bude paralelna sa simetralom olovnih cilindara, a da se zavareni kraj cijevi proteže 50 mm preko olovnog cilindra br. 6. Kako bi se spriječilo da se cijev otkotrlja, umetnuti male drvene ili plastične klinove između vrhova olovnih cilindara i stijenke cijevi (po jedan sa svake strane) ili križno postaviti drvo između cijevi i čeličnog bloka ili naslaganih greda. (vidjeti sliku 4.) Napomena: Osigurati da cijev bude u kontaktu sa svih šest olovnih cilindara; lagana zakrivljenost površine cijevi može se nadomjestiti rotiranjem cijevi oko njezine longitudinalne osi; ako je koji od olovnih cilindara previsok, čekićem ga pažljivo udarati dok ne bude odgovarajuće visine.

4.4.4.5. Priprema za detonaciju

4.4.4.5.1. Postaviti opremu kako je opisano u točki 4.4.4.4. u bunker ili odgovarajuće pripremljenu podzemnu lokaciju ili prikladnu lokaciju. Osigurati da se uoči detonacije temperatura čelične cijevi održava pri (20 ± 5) °C. Napomena: Detonacija može prouzročiti izbacivanje komada čelika velikom kinetičkom energijom, stoga se postupak provodi dovoljno daleko od naselja ili glavnih prometnica.

4.4.4.5.2. Ako se upotrebljava eksplozivno punjenje s aktiviranjem na sedam točaka, osigurati da detonirajući štapini budu rastegnuti kako je opisano u bilješci iz točke 4.4.4.1.1.4. i raspoređeni što je moguće više vodoravno.

4.4.4.5.3. Nakon toga ukloniti drvenu ili plastičnu palicu i zamijeniti je detonatorom. Ne detonirati sve dok zona opasnosti ne bude evakuirana, a osoblje koje provodi ispitivanje u zaklonu.

4.4.4.5.4. Detonirati eksploziv.

4.4.4.6.1. Pričekati dovoljno dugo da se dim (plinoviti i ponekad otrovni raspadajući produkti, kao što su dušični plinovi) rasprši, a zatim pokupiti olovne cilindre i izmjeriti njihovu visinu pomičnom mjerkom.

4.4.4.6.2. Zabilježiti, za svaki od označenih olovnih cilindara, stupanj razmrvljenosti, izražen kao postotak prvotne visine od 100 mm. Ako su cilindri smrvljeni nakoso, zabilježiti najviše i najniže vrijednosti i izračunati prosjek.

4.4.4.7. Može se također provesti mjerenje brzine detonacije.

4.4.4.8. Po uzorku je potrebno provesti dva ispitivanja otpornosti na detonaciju.

4.4.5. Izvješće o ispitivanju

U izvješću o ispitivanju za svako ispitivanje otpornosti na detonaciju treba navesti vrijednosti sljedećih parametara:

— vrijednosti stvarnih mjerenja vanjskog promjera čelične cijevi i debljine stijenke,

— tvrdoću čelične cijevi po Brinellu,

— temperaturu cijevi i uzorka neposredno prije eksplozije,

— gustoću pakiranja (kg/m3) uzorka u čeličnoj cijevi,

— visinu svakog olovnog cilindra nakon eksplozije, uz navođenje odgovarajućeg broja cilindra,

— upotrijebljenu metodu za aktivaciju eksplozivnog punjenja.

4.4.6. Procjena rezultata ispitivanja

Ako je kod svake eksplozije drobljenje najmanje jednog olovnog cilindra manje od 5 %, ispitivanje se smatra zaključenim, a testirani uzorak smatra se otpornim na detonaciju.

4.4.7. Ti rezultati ispitivanja dio su tehničke dokumentacije.

Slika 2.

Eksplozivno punjenje s aktiviranjem na sedam točaka

1. : Čelična cijev 2. : Drveni ili plastični disk sa sedam rupa 3. : Plastični ili kartonski cilindar 4. : Detonirajući štapini 5. : Plastični eksploziv 6. : Ispitni uzorak 7. : Rupa od 4 mm izbušena za umetanje rascjepke 8. : Rascjepka 9. : Drvena ili plastična palica oko koje se nalazi 4 10. : Ljepljiva traka za pričvršćivanje 4 oko 9

Slika 3.

1. : Čelična cijev 2. : Drveni ili plastični disk 3. : Plastični ili kartonski cilindar 4. : Drvena ili plastična palica 5. : Plastični eksploziv 6. : Sabita zrnca 7. : Ispitni uzorak 8. : Rupa od 4 mm izbušena za umetanje rascjepke 9. : Rascjepka 10. : Drvena ili plastična matrica za 5

Slika 4.

Brojevi u okruglim poljima:

1. : Čelična cijev 2. : Olovni cilindri 3. : Čelični blok ili naslagane grede 4. : Donja ploča 5. : Eksplozivno punjenje

Brojevi u kvadratnim poljima:

Olovni cilindri od 1 do 6

5. Oznaka CE i EU izjava o sukladnosti

5.1. Proizvođač stavlja oznaku CE i, pod nadležnošću prijavljenog tijela iz točke 4., identifikacijski broj te oznake na svaku pojedinačnu ambalažu gnojidbenog proizvoda EU-a koji ispunjava primjenjive zahtjeve ove Uredbe ili, ako se on isporučuje bez ambalaže, u popratnom dokumentu uz gnojidbeni proizvod EU-a.

5.2. Proizvođač sastavlja pisanu EU izjavu o sukladnosti za tip gnojidbenog proizvoda EU-a te je, zajedno s tehničkom dokumentacijom, drži na raspolaganju za potrebe nacionalnih tijela tijekom pet godina od stavljanja gnojidbenog proizvoda EU-a na tržište. U EU izjavi o sukladnosti navodi se tip gnojidbenog proizvoda EU-a za koji je ta izjava sastavljena.

5.3. Primjerak EU izjave o sukladnosti na zahtjev se stavlja na raspolaganje relevantnim tijelima.

6. Obveze obavješćivanja prijavljenih tijela i operativne obveze

6.1. Svako prijavljeno tijelo bez nepotrebne odgode obavješćuje svoje tijelo koje provodi prijavljivanje i druga prijavljena tijela na temelju ove Uredbe koja provode slične aktivnosti ocjenjivanja sukladnosti koje se odnose na iste gnojidbene proizvode EU-a o sljedećemu: (a) svim slučajevima u kojima proizvođač nije poštovao tromjesečno razdoblje za provođenje testova zatraženih na temelju točke 4.; (b) svim rezultatima testova kojima se dokazuje nesukladnost sa zahtjevom otpornosti na detonaciju iz točke 5. PFC-a 1. (C) I. (a) i.-ii. (A) u Prilogu I.

6.2. U slučaju iz točke 6.1. (b) prijavljeno tijelo od proizvođača zahtijeva da poduzme potrebne mjere u skladu s člankom 6. stavkom 8..

7. Ovlašteni zastupnik

Obveze proizvođača određene u točki 4.4.7. i točki 5. u njegovo ime i na njegovu odgovornost može ispuniti njegov ovlašteni zastupnik ako su one navedene u ovlaštenju.

MODUL B – EU ISPITIVANJE TIPA

1. Opis modula

1.1. EU ispitivanje tipa dio je postupka ocjenjivanja sukladnosti u kojem prijavljeno tijelo pregledava tehničko rješenje gnojidbenog proizvoda EU-a te provjerava i potvrđuje da ono ispunjava zahtjeve ove Uredbe.

1.2. Ocjenjivanje primjerenosti tehničkog rješenja gnojidbenog proizvoda EU-a provodi se pregledom tehničke dokumentacije i dodatnih dokaza te pregledom uzoraka koji su reprezentativni za predviđenu proizvodnju.

2. Tehnička dokumentacija

2.1. Proizvođač sastavlja tehničku dokumentaciju. Navedena dokumentacija omogućuje ocjenjivanje sukladnosti gnojidbenog proizvoda EU-a s relevantnim zahtjevima te sadrži odgovarajuću analizu i procjenu rizika.

2.2. U tehničkoj dokumentaciji određuju se primjenjivi zahtjevi i ona obuhvaća dizajn, proizvodnju i predviđenu namjenu gnojidbenog proizvoda EU-a u mjeri u kojoj je to bitno za ocjenjivanje. Tehnička dokumentacija, ako je to primjenjivo, sadrži najmanje sljedeće elemente: (a) opći opis gnojidbenog proizvoda EU-a, PFC koji odgovara navedenoj funkciji gnojidbenog proizvoda EU-a i opis predviđene namjene; (b) popis sastavnih materijala, CMC-a iz Priloga II., kojima pripadaju te informacije o njihovu podrijetlu ili proizvodnom procesu; (c) EU izjave o sukladnosti za sastavne gnojidbene proizvode EU-a u mješavini gnojidbenih proizvoda; (d) nacrte, sheme, opise i objašnjenja potrebne za razumijevanje proizvodnog procesa gnojidbenog proizvoda EU-a; (e) uzorak oznake ili letka, ili obojeg, iz članka 6. stavka 7. koji sadrži informacije koje se zahtijevaju u skladu s Prilogom III.; (f) popis usklađenih normi iz članka 13., zajedničkih specifikacija iz članka 14. i/ili popis drugih odgovarajućih primijenjenih tehničkih specifikacija. U slučaju djelomične primjene usklađenih normi ili zajedničkih specifikacija u tehničkoj dokumentaciji navode se dijelovi koji se primjenjuju; (g) rezultate proračuna, među ostalim proračuna za dokazivanje sukladnosti s Prilogom I. dijelom II. točkom 5., rezultate provedenih pregleda itd.; (h) ispitna izvješća; (i) ako gnojidbeni proizvod EU-a sadrži ili se sastoji od dobivenih proizvoda u smislu Uredbe (EZ) br. 1069/2009, komercijalne isprave ili zdravstvene potvrde koje se zahtijevaju u skladu s tom Uredbom i dokaze da su ti dobiveni proizvodi dostigli krajnju točku proizvodnog lanca u smislu te Uredbe; (j) ako gnojidbeni proizvod EU-a sadrži ili se sastoji od nusproizvoda u smislu Direktive 2008/98/EZ, tehničke i administrativne dokaze da nusproizvodi ispunjavaju kriterije uspostavljene delegiranim iz članka 42. stavka 7. ove Uredbe i s nacionalnim mjerama kojima se prenosi Članak 5. stavak 1. Direktive 2008/98/EZ te, prema potrebi, provedbenim aktimaiz članka 5. stavka 2. ili nacionalnim mjerama donesenima na temelju članka 5. stavka 3. te direktive; i (k) ako gnojidbeni proizvod EU-a sadrži ukupni krom (Cr) s više od 200 mg/kg, informacije o najvećoj količini i točnom izvoru ukupnog kroma (Cr).

3. Podnošenje zahtjeva za EU ispitivanje tipa

3.1. Proizvođač podnosi zahtjev za EU ispitivanje tipa jednom prijavljenom tijelu po vlastitom izboru.

3.2. Zahtjev sadrži: (a) ime i adresu proizvođača te ime i adresu ovlaštenog zastupnika ako je on podnio zahtjev, (b) pisanu izjavu da isti zahtjev nije podnesen nijednom drugom prijavljenom tijelu, (c) tehničku dokumentaciju iz točke 2.; (d) uzorke reprezentativne za predviđenu proizvodnju. Prijavljeno tijelo može zahtijevati dodatne uzorke ako je to potrebno za provedbu programa ispitivanja; (e) popratne dokaze o primjerenosti tehničkog dizajna. U tim se dokazima navode svi dokumenti koji su primijenjeni, osobito ako relevantne usklađene norme ili zajednički standardi nisu primijenjeni u cijelosti. Ti dokazi prema potrebi uključuju rezultate ispitivanja koja su provedena u skladu s drugim relevantnim tehničkim specifikacijama u odgovarajućem laboratoriju proizvođača ili nekom drugom laboratoriju koji vrši ispitivanja u njegovo ime i pod njegovom odgovornošću.

4. Ocjenjivanje primjerenosti tehničkog dizajna

Prijavljeno tijelo:

(a) pregledava tehničku dokumentaciju i popratne dokaze kako bi ocijenilo primjerenost tehničkog dizajna gnojidbenog proizvoda EU-a;

(b) provjerava jesu li uzorci proizvedeni u skladu s tehničkom dokumentacijom, identificira elemente dizajnirane u skladu s primjenjivim odredbama relevantnih usklađenih normi ili zajedničkim specifikacijama, kao i one elemente koji su dizajnirani u skladu s drugim odgovarajućim tehničkim specifikacijama;

(c) obavlja odgovarajuće preglede i ispitivanja uzoraka, ili ih naručuje, kako bi utvrdilo jesu li, u slučajevima kada je proizvođač odabrao primijeniti rješenja iz relevantnih usklađenih normi ili zajedničke specifikacije, te norme i specifikacije pravilno primijenjene;

(d) obavlja odgovarajuće preglede i ispitivanja uzoraka, ili ih naručuje, kako bi utvrdilo odgovaraju li rješenja koja je proizvođač donio odgovarajućim zahtjevima ove Uredbe u slučajevima kada nisu primijenjena rješenja iz relevantnih usklađenih normi ili zajedničke specifikacije ili kada relevantne usklađene norme ili zajedničke specifikacije ne postoje;

(e) dogovara s proizvođačem mjesto gdje će se provoditi pregledi i ispitivanja.

5. Izvješće o evaluaciji

Prijavljeno tijelo sastavlja izvješće o evaluaciji u kojem bilježi mjere poduzete u skladu s točkom 4. i njihove rezultate. Ne dovodeći u pitanje svoje obveze u odnosu na tijelo koje provodi prijavljivanje, prijavljeno tijelo u cijelosti ili djelomično objavljuje sadržaj tog izvješća samo uz odobrenje proizvođača.

6. Potvrda o EU ispitivanju tipa

6.1. Ako tip odgovara zahtjevima ove Uredbe koji se primjenjuju na dotični gnojidbeni proizvod EU-a, prijavljeno tijelo proizvođaču izdaje potvrdu o EU ispitivanju tipa. Ta potvrda uključuje ime i adresu proizvođača, zaključke ispitivanja, uvjete njezine valjanosti (ako postoje) te podatke potrebne za identifikaciju odobrenog tipa. Potvrda o EU ispitivanju tipa može imati jedan ili više priloga.

6.2. Potvrda o EU ispitivanju tipa i njezini prilozi sadrže sve relevantne informacije kako bi se omogućila procjena sukladnosti proizvedenih gnojidbenih proizvoda EU-a s pregledanim tipom koji je potrebno evaluirati.

6.3. Ako tip ne ispunjava zahtjeve ove Uredbe, prijavljeno tijelo odbija izdati potvrdu o EU ispitivanju tipa i o tome obavješćuje podnositelja zahtjeva, navodeći detaljno obrazloženje svog odbijanja.

7. Promjene koje mogu utjecati na sukladnost gnojidbenog proizvoda EU-a

7.1. Prijavljeno tijelo neprekidno se obavješćuje o svim promjenama u vezi s općeprihvaćenim najnovijim dostignućima koja pokazuju da odobreni tip možda više ne ispunjava zahtjeve iz ove Uredbe te određuje zahtijevaju li takve promjene dodatna istraživanja. Prijavljeno tijelo u tom slučaju o tome obavješćuje proizvođača.

7.2. Proizvođač obavješćuje prijavljeno tijelo koje je u posjedu tehničke dokumentacije vezane uz potvrdu o EU ispitivanju tipa o svim preinakama odobrenog tipa koje mogu utjecati na sukladnost gnojidbenog proizvoda EU-a sa zahtjevima ove Uredbe ili uvjetima valjanosti potvrde o EU ispitivanju tipa. Za te izmjene potrebno je dodatno odobrenje u obliku dodatka izvornoj potvrdi o EU ispitivanju tipa.

8. Obveza obavješćivanja prijavljenih tijela

8.1. Svako prijavljeno tijelo obavješćuje svoje tijelo koje provodi prijavljivanje o potvrdama o EU ispitivanju tipa i/ili svim dodacima tim potvrdama koje je izdalo ili povuklo te mu periodično ili na zahtjev daje na raspolaganje popis potvrda o EU ispitivanju tipa i/ili svih dodataka tim potvrdama koje je odbilo, suspendiralo ili na drugi način ograničilo.

8.2. Svako prijavljeno tijelo obavješćuje druga prijavljena tijela o potvrdama o EU ispitivanju tipa i/ili svim njihovim dodacima koje je odbilo, povuklo, suspendiralo ili na drugi način ograničilo, a na zahtjev i o takvim potvrdama o EU ispitivanju tipa i/ili njihovim dodacima koje je izdalo.

8.3. Komisija, države članice i druga prijavljena tijela mogu na zahtjev dobiti primjerak potvrde o EU ispitivanju tipa i/ili njegovih dodataka. Komisija i države članice mogu na zahtjev dobiti presliku tehničke dokumentacije i rezultata pregleda koje je obavilo prijavljeno tijelo.

9. Dostupnost potvrde o EU ispitivanju tipa

9.1. Prijavljeno tijelo zadržava primjerak potvrde o EU ispitivanju tipa, njezinih priloga i dodataka te tehničkog dosjea s dokumentacijom koju je dostavio proizvođač sve do isteka valjanosti potvrde o EU ispitivanju tipa.

9.2. Proizvođač primjerak potvrde o EU ispitivanju tipa, njegovih priloga i dodataka zajedno s tehničkom dokumentacijom ima na raspolaganju za potrebe državnih tijela tijekom pet godina od stavljanja gnojidbenog proizvoda EU-a na tržište.

10. Ovlašteni zastupnik

Ovlašteni zastupnik proizvođača može podnijeti zahtjev iz točke 3. i ispuniti obveze iz točaka 7. i 9.2 ako su navedene u ovlaštenju.

MODUL C – SUKLADNOST S TIPOM NA TEMELJU UNUTARNJE KONTROLE PROIZVODNJE

1. Opis modula

Sukladnost s tipom na temelju unutarnje kontrole proizvodnje dio je postupka ocjenjivanja sukladnosti u kojemu proizvođač ispunjava obveze iz točaka 2. i 3. te osigurava i na vlastitu odgovornost izjavljuje da su dotični gnojidbeni proizvodi EU-a sukladni s tipom opisanim u potvrdi o EU ispitivanju tipa i da ispunjavaju zahtjeve ove Uredbe koji se na njih primjenjuju.

2. Proizvodnja

Proizvođač poduzima sve potrebne mjere kako bi se proizvodnim procesom i njegovim praćenjem zajamčila sukladnost proizvedenih gnojidbenih proizvoda EU-a s odobrenim tipom opisanim u potvrdi o EU ispitivanju tipa i sa zahtjevima ove Uredbe koji se na njih primjenjuju.

3. Oznaka CE i EU izjava o sukladnosti

3.1. Proizvođač stavlja oznaku CE na svaku pojedinačnu ambalažu gnojidbenog proizvoda EU-a koji je sukladan tipu opisanom u potvrdi o EU ispitivanju tipa i koji ispunjava primjenjive zahtjeve ove Uredbe ili, ako se on isporučuje bez ambalaže, u popratnom dokumentu uz gnojidbeni proizvod EU-a.

3.2. Proizvođač sastavlja pisanu EU izjavu o sukladnosti za tip gnojidbenog proizvoda EU-a te je, zajedno s tehničkom dokumentacijom, drži na raspolaganju za potrebe nacionalnih tijela tijekom pet godina od stavljanja gnojidbenog proizvoda EU-a na tržište. U EU izjavi o sukladnosti navodi se tip gnojidbenih proizvoda EU-a za koji je ta izjava sastavljena.

3.3. Primjerak EU izjave o sukladnosti na zahtjev se stavlja na raspolaganje relevantnim tijelima.

4. Ovlašteni zastupnik

Obveze proizvođača iz točke 3. u njegovo ime i na njegovu odgovornost može ispuniti njegov ovlašteni zastupnik ako su one navedene u ovlaštenju.

MODUL D1 - OSIGURANJE KVALITETE PROIZVODNOG PROCESA

1. Opis modula

Osiguranje kvalitete proizvodnog procesa postupak je ocjenjivanja sukladnosti u kojem proizvođač ispunjava obveze utvrđene u točkama 2., 4. i 7. te osigurava i na vlastitu odgovornost izjavljuje da su dotični gnojidbeni proizvodi EU-a u skladu sa zahtjevima ove Uredbe koji se na njih primjenjuju.

2. Tehnička dokumentacija

2.1. Proizvođač sastavlja tehničku dokumentaciju. Navedena dokumentacija omogućuje ocjenjivanje sukladnosti gnojidbenog proizvoda EU-a s relevantnim zahtjevima te sadrži odgovarajuću analizu i procjenu rizika.

2.2. U tehničkoj dokumentaciji određuju se primjenjivi zahtjevi i ona obuhvaća dizajn, proizvodnju i predviđenu namjenu gnojidbenog proizvoda EU-a u mjeri u kojoj je to bitno za ocjenjivanje. Tehnička dokumentacija sadrži, ako je to primjenjivo, najmanje sljedeće elemente: (a) opći opis gnojidbenog proizvoda EU-a, PFC koji odgovara navedenoj funkciji gnojidbenog proizvoda EU-a i opis predviđene namjene; (b) popis sastavnih materijala, CMC-a iz Priloga II. kojima pripadaju te informacije o njihovu podrijetlu ili proizvodnom procesu; (c) EU izjave o sukladnosti za sastavne gnojidbene proizvode EU-a u mješavini gnojidbenih proizvoda; (d) nacrte, sheme, opise i objašnjenja potrebne za razumijevanje proizvodnog procesa gnojidbenog proizvoda EU-a i u vezi s kompostom iz CMC-a 3. ili digestatom iz CMC-a 5., kako je definirano u Prilogu II. pisani opis i dijagram proizvodnog procesa u kojemu se jasno određuje svaki postupak obrade te spremnik i prostor za skladištenje; (e) uzorak oznake ili letka, ili obojeg, iz članka 6. stavka 7. koji sadrži informacije koje se zahtijevaju u skladu s Prilogom III.; (f) popis usklađenih normi iz članka 13., zajedničkih specifikacija iz članka 14. i/ili popis drugih relevantnih primijenjenih tehničkih specifikacija ili zajedničkih specifikacija. U slučaju djelomične primjene usklađenih normi u tehničkoj dokumentaciji navode se dijelovi koji se primjenjuju; (g) rezultate proračuna, među ostalim proračuna za dokazivanje sukladnosti s Prilogom I. dijelom II. točkom 5., rezultate provedenih pregleda itd.; (h) ispitna izvješća; (i) ako gnojidbeni proizvod EU-a sadrži ili se sastoji od dobivenih proizvoda u smislu Uredbe (EZ) br. 1069/2009, komercijalne isprave ili zdravstvene potvrde koje se zahtijevaju u skladu s tom Uredbom i dokaze da su ti dobiveni proizvodi dostigli krajnju točku proizvodnog lanca u smislu te Uredbe; (j) ako gnojidbeni proizvod EU-a sadrži ili se sastoji od nusproizvoda u smislu Direktive 2008/98/EZ, tehničke i administrativne dokaze da nusproizvodi ispunjavaju kriterije uspostavljene delegiranim aktom iz članka 42. stavka 7. ove Uredbe i da su u skladu s nacionalnim mjerama kojima se prenosi Članak 5. stavak 1. Direktive 2008/98/EZ te, prema potrebi, provedbenim aktima iz članka 5. stavka 2. ili nacionalnim mjerama donesenima na temelju članka 5. stavka 3. te direktive; (k) Ako gnojidbeni proizvod EU-a sadrži ukupni krom (Cr) s više od 200 mg/kg, informacije o najvećoj količini i točnom izvoru ukupnog kroma (Cr).

3. Dostupnost tehničke dokumentacije

Proizvođač tehničku dokumentaciju ima na raspolaganju za potrebe nadležnih državnih tijela tijekom pet godina od stavljanja dotičnog gnojidbenog proizvoda EU-a na tržište.

4. Proizvodnja

Proizvođač upravlja odobrenim sustavom kvalitete za proizvodnju, pregledom konačnog proizvoda i ispitivanjem dotičnih gnojidbenih proizvoda EU-a, kako je navedeno u točki 5., te podliježe nadzoru, kako je naznačeno u točki 6.

5. Sustav kvalitete

5.1. Proizvođač provodi sustav kvalitete kojim se osigurava usklađenost gnojidbenih proizvoda EU-a sa zahtjevima ove Uredbe koji se na njih primjenjuju.

5.1.1. Taj sustav kvalitete obuhvaća ciljeve kvalitete i organizacijsko ustrojstvo s odgovornostima i ovlaštenjima uprave s obzirom na kvalitetu proizvoda.

5.1.1.1. Za kompost iz CMC-a 3. i za digestat iz CMC-a 5. u skladu s Prilogom II. viša uprava proizvođačeve organizacije: (a) osigurava da za uspostavljanje i provedbu sustava kvalitete na raspolaganju stoji dovoljno resursa (ljudi, infrastrukture i opreme); (b) imenuje člana uprave te organizacije odgovornog za: — osiguravanje da se postupci upravljanja kvalitetom uspostave, odobre, provedu i održavaju, — izvješćivanje višoj upravi proizvođača o rezultatima upravljanja kvalitetom i svim potrebama za poboljšanjima, — osiguravanje promicanja osviještenosti o potrebama kupaca i pravnim zahtjevima u čitavoj organizaciji proizvođača te za upoznavanje osoblja s relevantnošću i važnošću zahtjeva za upravljanje kvalitetom radi ispunjavanja pravnih zahtjeva iz ove Uredbe, — osiguravanje da je svaka osoba čije dužnosti utječu na kvalitetu proizvoda dovoljno osposobljena i upućena i — osiguravanje povjerljivosti dokumenata o upravljanju kvalitetom navedenih u točki 5.1.4. (c) provodi unutarnju reviziju svake godine ili češće od planiranoga u slučaju da je to potrebno zbog bilo kakve znatne promjene koja može utjecati na kvalitetu tog gnojidbenog proizvoda EU-a i (d) osigurava uspostavljanje odgovarajućih komunikacijskih postupaka unutar i izvan organizacije te odvijanje komunikacije u pogledu učinkovitosti upravljanja kvalitetom.

5.1.2. Sustav kvalitete obuhvaća tehniku proizvodnje, kontrole i osiguranja kvalitete, postupke i sustavne mjere.

5.1.2.1. Za kompost iz CMC-a 3. i za digestat iz CMC-a 5. prema Prilogu II. tim se sustavom kvalitete osigurava usklađenost s kriterijima za postupke kompostiranja i digestije navedenima u tom Prilogu.

5.1.3. Sustav kvalitete obuhvaća preglede i ispitivanja koji se trebaju određenom učestalošću provoditi prije, tijekom i nakon proizvodnje.

5.1.3.1. Za kompost iz CMC-a 3. i za digestat iz CMC-a 5. prema Prilogu II. ti pregledi i ispitivanja obuhvaćaju sljedeće elemente: (a) Za svaku seriju ulaznih materijala bilježe se sljedeće informacije: i. datum isporuke; ii. težina (ili procjena na temelju volumena i gustoće); iii. ime dobavljača ulaznog materijala; iv. tip ulaznog materijala; v. oznaka svake serije i mjesto isporuke na lokaciji. Radi upravljanja kvalitetom tijekom čitavog proizvodnog procesa dodjeljuje se jedinstvena identifikacijska oznaka i vi. u slučaju odbijanja razlozi odbijanja serije i odredište slanja. (b) Kvalificirano osoblje provodi vizualnu inspekciju svake pošiljke ulaznih materijala i provjerava sukladnost sa specifikacijama za ulazne materijale utvrđene u CMC-u 3. i CMC-u 5. iz Priloga II. (c) Proizvođač odbija svaku pošiljku bilo kojeg ulaznog materijala ako se na temelju vizualne inspekcije imalo posumnja u: — prisutnost tvari koje mogu ugroziti postupak kompostiranja ili digestije, ili tvari koje mogu narušiti kvalitetu gotovog gnojidbenog proizvoda EU-a, ili — nesukladnost sa specifikacijama utvrđenima u CMC-u 3. i CMC-u 5. iz Priloga II., posebno zbog prisutnosti plastike koja prelazi granične vrijednosti za makroskopske nečistoće. (d) Osoblje mora biti osposobljeno: — u pogledu mogućih rizičnih svojstava koja mogu biti povezana s ulaznim materijalima i — u pogledu značajki koje omogućuju prepoznavanje rizičnih svojstava i prisutnost plastike. (e) Uzimaju se uzorci izlaznih materijala kako bi se potvrdilo da su u skladu sa specifikacijama sastavnih materijala za kompost i digestat utvrđenima u CMC-u 3. i CMC-u 5. iz Priloga II. te da se svojstvima izlaznih materijala ne ugrožava usklađenost tog gnojidbenog proizvoda EU-a s mjerodavnim zahtjevima iz Priloga I. (f) Uzorci izlaznog materijala uzimaju se redovito najmanje sljedećom učestalošću: Količina ulaznih materijala godišnje (tone) Uzoraka godišnje ≤ 3 000 1 3 001 – 10 000 2 10 001 – 20 000 3 20 001 – 40 000 4 40 001 – 60 000 5 60 001 – 80 000 6 80 001 – 100 000 7 100 001 – 120 000 8 120 001 – 140 000 9 140 001 – 160 000 10 160 001 – 180 000 11 > 180 000 12 (g) Ako bilo koji od ispitanih uzoraka izlaznog materijala ne odgovara jednom ili više primjenjivih ograničenja navedenih u odgovarajućim odjeljcima Priloga I. i II., osoba odgovorna za upravljanje kvalitetom iz točke 5.1.1.1. (b): i. jasno identificira nesukladne izlazne materijale i mjesto njihova skladištenja; ii. analizira razloge nesukladnosti i poduzima potrebne mjere za izbjegavanje njihova ponavljanja; iii. bilježi u zapise kvalitete iz točke 5.1.4. eventualnu ponovnu obradu ili uklanjanje izlaznog materijala.

5.1.4. Sustav kvalitete obuhvaća proizvođačeve zapise o kvaliteti, kao što su izvješća o inspekciji i podaci o ispitivanju, podaci o umjeravanju, izvješća o osposobljenosti uključenog osoblja itd.

5.1.4.1. Za kompost iz CMC-a 3. i za digestat iz CMC-a 5. prema Prilogu II. tim se zapisima kvalitete dokazuje učinkovita kontrola ulaznih materijala, proizvodnje, skladištenja i usklađenosti ulaznih i izlaznih materijala s odgovarajućim zahtjevima ove Uredbe. Svaki je dokument čitak i dostupan na relevantnom mjestu (mjestima) upotrebe, a sve se zastarjele verzije odmah uklanjaju sa svih mjesta na kojima se upotrebljavaju, ili se barem označuju kao zastarjele. Dokumentacija upravljanja kvalitetom sadrži najmanje sljedeće informacije: (a) naziv; (b) broj verzije; (c) datum izdavanja; (d) ime osobe koja ju je izdala; (e) zapise o učinkovitoj kontroli ulaznih materijala; (f) zapise o učinkovitoj kontroli proizvodnog procesa; (g) zapise o učinkovitoj kontroli izlaznih materijala; (h) zapise o nesukladnosti; (i) izvješća o svim nezgodama i nesrećama na lokaciji, njihovim poznatim ili mogućim uzrocima i poduzetim mjerama; (j) zapise o pritužbama trećih osoba i načinima njihova rješavanja; (k) zapis datuma, vrste i teme osposobljavanja osoba odgovornih za kvalitetu dotičnog proizvoda; (l) rezultate unutarnjih revizija i poduzetih mjera te (m) rezultate vanjskih revizijskih pregleda i poduzetih mjera.

5.1.5. Sustav kvalitete obuhvaća načine praćenja postizanja tražene kvalitete proizvoda i učinkovitog funkcioniranja sustava kvalitete.

5.1.5.1. Za kompost iz CMC-a 3. i za digestat iz CMC-a 5. prema Prilogu II. proizvođač uspostavlja program godišnjih unutarnjih revizija radi provjere usklađenosti sustava kvalitete sa sljedećim komponentama: (a) uspostavlja se i dokumentira postupak kojim se definiraju odgovornosti i zahtjevi za planiranje i provođenje unutarnjih revizija te se uspostavljaju evidencije i izvješćuje o rezultatima. Sastavlja se izvješće u kojem se utvrđuju nesukladnosti sa sustavom kvalitete, a sve se korektivne mjere prijavljuju. Zapisi o unutarnjoj reviziji navode se u prilozima dokumentaciji o upravljanju kvalitetom; (b) prioritet se daje nesukladnostima utvrđenima vanjskim revizijama; (c) nijedan revizor ne revidira svoj vlastiti rad; (d) uprava odgovorna za revidirano područje osigurava da se potrebne korektivne mjere poduzmu bez nepotrebne odgode; (e) u obzir se može uzeti i unutarnja revizija provedena u okviru drugog sustava upravljanja kvalitetom, pod uvjetom da je provedena revizijom zahtjeva ovog sustava kvalitete.

5.1.6. Svi elementi, zahtjevi i odredbe koje proizvođač donese dokumentiraju se na sustavan i pravilan način u obliku pisanih politika, postupaka i uputa. Ta dokumentacija o sustavu kvalitete omogućuje dosljedno tumačenje programa, planova, priručnika i zapisa. Ona posebno sadrži odgovarajući opis svih elemenata upravljanja kvalitetom navedenih u točkama od 5.1.1. do 5.1.5.

5.2. Proizvođač podnosi zahtjev za ocjenu svog sustava kvalitete prijavljenom tijelu po svom izboru za dotične gnojidbene proizvode EU-a. Zahtjev sadrži: — ime i adresu proizvođača te ime i adresu ovlaštenog zastupnika ako je on podnio zahtjev, — pisanu izjavu da isti zahtjev nije podnesen nijednom drugom prijavljenom tijelu, — sve relevantne informacije koje se odnose na predviđenu kategoriju gnojidbenog proizvoda EU-a, — dokumentaciju koja se odnosi na sustav kvalitete i koja sadrži sve elemente navedene u točki 5.1., — tehničku dokumentaciju iz točke 2.

5.3.1. Prijavljeno tijelo ocjenjuje sustav kvalitete kako bi utvrdilo zadovoljava li on zahtjeve iz točke 5.1.

5.3.2. Ono pretpostavlja sukladnost s tim zahtjevima u odnosu na elemente sustava kvalitete koji su u skladu s odgovarajućim specifikacijama relevantnih usklađenih normi.

5.3.3. Uz iskustvo u sustavu vođenja kvalitete revizorski tim ima i najmanje jednog člana s iskustvom u evaluaciji iz područja relevantnog proizvoda i tehnologije proizvoda te znanje o primjenjivim zahtjevima iz ove Uredbe. Postupak revizije uključuje obilazak objekata proizvođača u svrhu ocjenjivanja. Revizorski tim pregledava tehničku dokumentaciju navedenu u točki 2. s ciljem provjere sposobnosti proizvođača da odredi relevantne zahtjeve ove Uredbe te da provede potrebne preglede u smislu osiguranja usklađenosti gnojidbenih proizvoda EU-a s navedenim zahtjevima.

5.3.4. Proizvođač se obavješćuje o odluci. Obavijest sadrži zaključke revizije i obrazloženu odluku o ocjeni.

5.4. Proizvođač poduzima mjere kako bi ispunio obveze koje proizlaze iz sustava kvalitete kako je odobren i kako bi taj sustav održavao tako da ostane primjeren i učinkovit.

5.5.1. Proizvođač obavješćuje prijavljeno tijelo koje je odobrilo sustav kvalitete o svakoj planiranoj izmjeni sustava kvalitete.

5.5.2. Prijavljeno tijelo evaluira sve predložene izmjene i odlučuje odgovara li izmijenjeni sustav kvalitete i dalje zahtjevima iz točke 5.1. ili je potrebna ponovna evaluacija.

5.5.3. Ono obavješćuje proizvođača o svojoj odluci. Obavijest sadrži zaključke pregleda i obrazloženu odluku o ocjeni.

6. Nadzor pod odgovornošću prijavljenog tijela

6.1. Svrha je nadzora utvrditi ispunjava li proizvođač u potpunosti obveze koje proizlaze iz odobrenog sustava kvalitete.

6.2. Proizvođač za potrebe ocjenjivanja omogućuje prijavljenom tijelu pristup prostorima za proizvodnju, inspekciju, ispitivanje i skladištenje te mu pruža sve potrebne informacije, a posebno: — dokumentaciju o sustavu kvalitete, — tehničku dokumentaciju iz točke 2., — zapise o kvaliteti, kao što su izvješća o provjeri, podaci o ispitivanju i umjeravanju te izvješća o osposobljenosti uključenog osoblja.

6.3.1. Prijavljeno tijelo provodi periodične revizije kako bi osiguralo da proizvođač održava i primjenjuje sustav kvalitete te proizvođaču dostavlja izvješće o reviziji.

6.3.2. Za kompost iz CMC-a 3. i za digestat iz CMC-a 5. prema Prilogu II. prijavljeno tijelo tijekom svake revizije uzima i analizira uzorke izlaznih materijala, a revizije se provode sljedećom učestalošću: (a) tijekom prve godine u kojoj određeno prijavljeno tijelo nadzire dotično postrojenje: u jednakim razmacima kao i u slučaju uzorkovanja kako je navedeno u tablici iz točke 5.1.3.1. (f) i (b) tijekom sljedećih godina nadzora: upola rjeđe nego što je navedeno za uzorkovanje u tablici iz točke 5.1.3.1. (f).

6.4. Osim toga, prijavljeno tijelo može nenajavljeno posjetiti proizvođača. Tijekom takvih posjeta prijavljeno tijelo može prema potrebi provesti ili organizirati provedbu ispitivanja proizvoda kako bi provjerilo funkcionira li sustav kvalitete ispravno. Prijavljeno tijelo proizvođaču dostavlja izvješće o posjetu, a ako su se provodila ispitivanja i izvješće o ispitivanju.

7. Oznaka CE i EU izjava o sukladnosti

7.1. Proizvođač stavlja oznaku CE i, pod nadležnošću prijavljenog tijela iz točke 5.2., identifikacijski broj te oznake na svaku pojedinačnu ambalažu gnojidbenog proizvoda EU-a koji ispunjava primjenjive zahtjeve ove Uredbe ili, ako se on isporučuje bez ambalaže, u popratnom dokumentu uz gnojidbeni proizvod EU-a.

7.2. Proizvođač sastavlja pisanu EU izjavu o sukladnosti za gnojidbeni proizvod EU-a ili tip te je, zajedno s tehničkom dokumentacijom, drži na raspolaganju za potrebe nacionalnih tijela tijekom pet godina od stavljanja gnojidbenog proizvoda EU-a na tržište. U EU izjavi o sukladnosti navodi se gnojidbeni proizvod EU-a ili tip za koji je ta izjava sastavljena.

7.3. Primjerak EU izjave o sukladnosti na zahtjev se stavlja na raspolaganje relevantnim tijelima.

8. Dostupnost dokumentacije o sustavu kvalitete

Proizvođač tijekom pet godina nakon što je gnojidbeni proizvod EU-a stavljen na tržište za potrebe nacionalnih tijela ima na raspolaganju:

— dokumentaciju iz točke 5.1.6.,

— informacije o promjenama iz točaka 5.5.1. i 5.5.2., kako su odobrene,

— odluke i izvješća prijavljenog tijela iz točaka 5.5.3., 6.3.1. i 6.4.

9. Obveza obavješćivanja prijavljenih tijela

9.1. Svako prijavljeno tijelo obavješćuje svoje tijele koje provodi prijavljivanje o izdanim ili povučenim odobrenjima sustava kvalitete te mu, periodično ili na zahtjev, stavlja na raspolaganje popis odobrenja sustava kvalitete koje je odbilo, suspendiralo ili na drugi način ograničilo.

9.2. Svako prijavljeno tijelo obavješćuje druga prijavljena tijela o odobrenjima sustava kvalitete koje je odbilo, povuklo, suspendiralo ili na drugi način ograničilo, a na zahtjev i o odobrenjima sustava kvalitete koje je izdalo.

10. Ovlašteni zastupnik

Obveze proizvođača određene u točkama 3., 5.2., 5.5.1., 7. i 8. u njegovo ime i na njegovu odgovornost može ispuniti njegov ovlašteni zastupnik ako su one navedene u ovlaštenju.

(1) Promjer diska uvijek mora odgovarati unutarnjem promjeru cilindra.

(2) NB: Kad se šest obodnih štapina nakon sastavljanja zategne, središnji štapin mora ostati malo olabavljen.